Ivan Popovič

**Ivan Popovič** (* 16. október 1944, Bánovce nad Ondavou) je slovenský režisér, scenárista, spisovateľ, animátor, výtvarník, karikaturista a ilustrátor.

## Životopis
Narodil sa v Bánovciach nad Ondavou, no o tri dni musel svoje rodisko opustiť, nakoľko jeho rodinu evakuovali pred postupujúcim frontom. Vyrastal v Hniezdnom, do školy chodil v Kežmarku. Už v detstve inklinoval ku kresleniu, pričom ako trinásťročný dostal svoj prvý honorár za novinovú kresbu a ako šestnásťročný v Česku po prvýkrát vystavoval. Po ukončení štúdia geografie a kartografie na košickej Vyššej priemyselnej škole stavebnej a zememeračskej v roku 1962 sa pôvodnej profesií venoval len krátko. Pracoval ako kreslič, neskôr ako revízor máp v Kartografickom a reprodukčnom ústave v Modre-Harmónii. Jeho ambícia študovať animátorstvo na Vysokej škole umeleckého priemyslu v Prahe zostala nenaplnená a tak sa začiatkom roku 1963 zamestnal ako výtvarný redaktor mládežníckeho vydavateľstva Smena. O tri roky neskôr sa rozhodol zanechať aj toto pôsobisko a svoj talent ďalej rozvíjal už len ako slobodný umelec „na voľnej nohe“. Podľa jeho vlastných slov však nebolo toto rozhodnutie ľahké, pretože išlo o istú formu podnikania. Aj vo svojej profesii musel kresbu urobiť tak, aby sa predala a aby aj v budúcnosti bol o jeho prácu záujem.

## Tvorba
Od polovice šesťdesiatych rokov sa venuje rozličným umeleckým disciplínam podľa vlastných priorít a aktuálnych možností. Účasť na seminári o animovanom filme v roku 1964 ho priviedla k vzniku krátkometrážneho filmu *Pingvin* v tom istom roku. Na základe Popovičovho vtipu ho vytvoril jeho brat Vladimír spolu s Veronikou Margótsyovou. Film bol zároveň prvým vzniknutým dielom v novozaloženom štúdiu animovaného filmu Slovenskej filmovej tvorby (SFT). V začiatkoch konštituovania skupiny Kresleného filmu
najviac upútal pozornosť práve debut bratov Popovičovcov. Názov *Pingvin* vznikol podľa hrdinu, ktorý kráča po lese so samovražednými úmyslami, ale les je zoťatý,
jednoducho nejestvuje. Absurdná situácia, trochu zo smutných drám chaplinovskej
provenience, ale azda viac z arzenálu dadaistických výtvarných a dejových
konštrukcií. 

Od tej doby sa Ivan Popovič podieľal na mnohých ďalších animovaných filmoch, či už na spoločensko-satirických
určených pre dospelého diváka alebo na televíznych večerníčkoch pre deti. V prípade všetkých bol autorom námetu, scenára a výtvarných návrhov, väčšinu režíroval a niektoré aj animoval. Medzi najúspešnejšie patrí groteskný film o ľudskej hlúposti *Socha* (1969), ktorý vytvoril v spolupráci s Jaroslavou Havettovou. Autorská dvojica sa v práci inšpirovala Michelangelovou ideou - v každom kameni je ukrytá
socha. V krátkom príbehu usilovného, ale trochu neschopného sochára
pochová hromada odpadu vysekaného z kameňa, v ktorom hľadá sochu v duchu
Michelangelovej myšlienky. V *Soche* sa symbolicky hutne komunikuje téma
darebákov, hlupákov a príživníkov, ktorí sedia na dôležitých miestach,
ničomu nerozumejú, ale rozhodujú o živote a smrti. Havettová s Popovičom
siahli po jednoduchých, ale razantných kresbách a gagoch. 

Nasledoval popartový, neplánovane prvý slovenský animovaný videoklip *Pieseň* (1969), trinásť-dielny seriál *Hlavičkove rozprávky* (1975) s hercom Jozefom Dvořákom či film nakrútený na motívy rovnomennej básne Miroslava Válka *Panpulóni* (1976), kde experimentoval so spojením animácie, fotorealizmu a živej hereckej akcie. 

Prvé pokusy o bábkový film sa na Slovensku zjavili už na konci päťdesiatych
rokov. Neskôr sa koketovalo s myšlienkou pozvať českých tvorcov, avšak neúspešne. Bolo potrebné začať vlastnými silami. Prívržencami tejto
myšlienky boli najmä Milan Peťovský a Ivan Popovič, ktorí v snímke *Narodeniny 2001* (1978) využili
ekologickú tému na kombináciu živého herca a rozanimovaných rekvizít. Film bol ocenený na Medzinárodnom filmovom festivale v Paname.

Anekdota v štýle sci-fi *Boli tu Ufóni* (1984), v ktorej Popovič zúžitkoval syntetický spôsob filmového myslenia, zase získala na prvom európskom festivale krátkych
filmov v Berlíne Hlavnú cenu v kategórii animovaných filmov. Pre príbeh zápasu človeka a červíka o zrelé jabĺčko, v ktorom
obaja zahynú a z jabĺčka vzlietnu nad Bratislavu mimozemšťania,
Popovič zvolil animáciu živého herca (takzvanú pixiláciu) a nakrútil metaforu
o ľudskej prízemnosti. Popovič pomocou absurdných krátkych spojení a nových
výrazových možností zachycuje život z tých najnečakanejších stránok a pritom
dosahuje poeticky krehký tvar. 

V roku 1979 realizoval snímku *Strážca sen*, ktorou položil základy slovenskému bábkovému filmu. Dynamický príbeh dobrého sna pomáhajúceho nájsť stratenú bábiku rozohral na plátne spolu s výtvarníkom Vladimírom Pikalíkom, s ktorým od tohto počinu vytvoril tvorivý tandem.

Všestranný Ivan Popovič je aj vášnivým cestovateľom. Na svojich cestách po exotických krajinách nakrútil sériu dokumentárnych filmov *Ďaleko je blízko *(Galapágy, Ekvádor, Izrael, Mongolsko, Malajzia, Srí Lanka, Čína, Grécko, Jordánsko, Tibet, Austrália, Nový Zéland, Thajsko, Kambodža) a *Krátka správa o zázraku* (Japonské dni Opery SND, 1997).

Popri filmovej, televíznej, ale aj rozhlasovej tvorbe, sa naďalej venuje aj kresbe, maľbe, karikatúre a designu. Spolupracuje s viacerými redakciami a vydavateľstvami. Svoje diela prezentoval už na mnohých samostatných i kolektívnych výstavách doma aj v zahraničí, od Prešova až po filipínsku Manilu.

Popovičovo umenie sa vyznačuje svojským humorom, ktorý je nežný, lyrický a upozorňuje na poetickosť neživých predmetov či javov. Na druhej
strane však dokáže byť aj drsný, najmä v prípadoch obrany ľudskosti v boji proti odcudzeniu ľudí a zmechanizovaniu citov. Je to nápaditý,
miestami bizarný štýl plný neobvyklých spojení a paradoxov. Častým výsledkom je až prekvapivo jednoduchá pointa v kombinácií s rovnakou jednoduchosťou línií a celkového obrazu.

V roku 1992 vedie Ivan Popovič spoločnosť MY STUDIO, kde sa nakrúcajú kreslené
reklamy s charakteristickým rukopisom autora. Nadviazalo sa na jeho predchádzajúcu rozsiahlu umeleckú činnosť v oblasti animovaného filmu, plagátu, ilustrácie, kresleného humoru, grafického dizajnu a reklamy. Popovič výrazne prispel aj k tvorbe plagátov, dizajnérsky sa podieľal na rôznych reklamných kampaniach, tvoril materiály pre domáce i zahraničné firmy. Spoločne so synom Dávidom Popovičom spolupracuje s množstvom printových médií, najmä v súvislosti s vytváraním logotypov (Slovenské kasína a.s., Millennium travel, Hotel Perugia...). V produkcii MY STUDIO vzniklo množstvo animovaných filmov a televíznych spotov (*Pojedač kury*, *Príbeh osamelej lyžičky*, TV spot *Danone* - 3 časti pre agentúru Satchi&Satchi, Mníchov-Paríž, TV spot *Nasivin* - 5 jazykových mutácií pre agentúru Burian und Wallner, Bratislava-Viedeň, *Prvá stavebná sporiteľňa* - 5 častí pre agentúru B.M.A. a IQ DESIGN studio, Bratislava, *Siemonka* - maskotový spot pre firmu Siemens Bratislava, *Čo dokáže ulica* - k cyklickej TV relácii Ľ. Beláka, *Kinder auf der ganzen Welt* - pre Clown Kuki, Viedeň, *Mr. Noproblem* - 7 blackoutov, *Mäsíčko* - hudobný TV klip pre Petra Lipu, *Tajomné odkazy* - k vlastnej výstave Mysterious messages v Bibiane, *Mať tak o koliesko viac!* - 15 dielov, z toho 13 v koprodukcii s STV Bratislava).

Od roku 1960 pracuje ako ilustrátor detských kníh a časopisov. V tom istom čase sa spolupodieľal na založení Galérie mladých v Bratislave (fungovala do roku 1990), neskôr aj na vzniku galérie Siemens Fórum Bratislava. S Dávidom Popovičom pracoval tri roky na autorskom výbere a inštaláciách expozícií tejto galérie.

Je autorom niekoľkých architektonických diel v rozličných materiáloch (Detská fakultná nemocnica, Kramáre, Bratislava, 1974 - keramika; Dom športu, Bratislava, 1978 - sieťotlač na skle; Geologický prieskum, Spišská Nová Ves, 1980 - kamenná mozaika a plastika; Brämerova kúria, Bratislava, 1987 - leptaný kov; Dom smútku, Chorvátsky Grob, 1988 - kamenná mozaika; Historická budova opery SND, Bratislava).

V neposlednom rade je predmetom jeho záujmu aj literatúra. S Vladimírom Popovičom vydal niekoľko originálne vypravených kníh venovaných deťom, medzi nimi napríklad tituly *Keď si sám doma* (1969) a *A ja sa volám Klinček* (1965-1984). Pre dospelých čitateľov napísal knihu *Žena cez palubu* (1971), ktorú však stihol normalizačný osud, bola zošrotovaná pre nevhodný obsah. Za knihu *Utešiteľ žien* (1994) získal ocenenie Asociácie organizácií spisovateľov Slovenska. 

Hoci si každá z profesií Ivana Popoviča vyžaduje celého človeka, on vo všetkých dosahuje také výsledky, že ho ani v jednej nemožno považovať len za hosťujúceho autora. 

## Dielo
### Animované filmy v produkcii Slovenskej filmovej tvorby
* 1964 - *Pingvin*
* 1969 - *Pieseň*
* 1969 - *Socha*
* 1976 - *Panpulóni*
* 1977 - *Neperspektíva*
* 1978 - *Narodeniny 2001*
* 1979 - *Ráno sveta*
* 1979 - *Strážca sen*
* 1979 - *Attention!*
* 1980 - *Ikarovia*
* 1980 - *Gongo a budíky*
* 1980 - *Gongo a televízory*
* 1981 - *Gongo a práčka*
* 1981 - *Kvietista*
* 1981 - *Totem*
* 1982 - *Miesto na sedenie*
* 1983 - *Blcha a slon*
* 1984 - *Boli tu ufóni*
* 1990 - *Naše prejavy*

### V produkcii Slovenskej televízie
* 1970 - *O slniečku, čo nechcelo ráno vstávať*
* 1972 - *O Angelike, princezničke anglickej*
* 1975 - *Hlavičkove rozprávky *(13 dielov)
* 1983-1984 - *Kuk a Bubu *(7 dielov)
* 1983 - *Blackouty Ateliér* (10 častí)
* 1985 - *Spiel mit! *(jazykový kurz nemčiny, 20 častí)

### Vo vlastnej produkcii
* 1986 - *Pojedač kury* 
* 1990 - *Príbeh osamelej lyžičky* 
* 1999 - *Clown Kuki - Kinder auf der ganzen Welt* 
* 1999 - *Mr. Noproblem*
* 2003 - *Tajomné odkazy*
* 2003-2004 - Animované spoty k cyklickej relácii Ľuba Beláka *Čo dokáže ulica*
* 2004-2012 - *Mať tak o koliesko viac!*

### V koprodukcii s STV
* 2002-2010 *Mať tak o koliesko viac!*

### Ilustrácie kníh
* 1965-1984 – *A ja sa volám Klinček!*, Mladé letá, spolu s bratom Vladimírom
* 1973 – Juraj Tušiak, *Postavím si kaštieľ vežičkový*
* 1975 – Miroslav Válek, *Panpulóni*, Slovenský spisovateľ
* 1975 – Vincent Šikula, *Prázdniny so strýcom Rafaelom*, Slovenský spisovateľ
* 1976 – Ľubomír Feldek, *Kvet Alfabet*, Slovenský spisovateľ
* 1976 – Ladislav Fuks, *Boldogultak bálja*
* 1977 – Rudo Moric, *Po lesných chodníčkoch*
* 1977 – Juraj Tušiak, *Sagradiću čarobni zamak*, Novi Sad
* 1979 – Frantisek Chorvát, Juraj Orlík: *Napjaink illementana*
* 1980 – I. Atrobolevskij, A. Kobrinski, *Zoznámte sa: Robot*
* 1982 – Libuša Friedová, *Magdalénka a škriatkovia*, Východoslov. vyd.
* 1984 – Libuša Friedová, *Maľované čítanie*, Východoslov. vyd.
* 1985 – Ivan Čajka, *Človek medzi počítačmi*
* 1987 – Siegfried Poller, *Chémia na prahu tretieho tisícročia*
* 1989 – Miro Musil, *Talenty cez palubu*
* 1990 – *Vianočná knižka*, Mladé letá
* 1992 – Alta Vášová, *Lelka zo sekretára*, Slovenský spisovateľ
* 1993 – *Poslušné písmenká na prvé prázdniny*, Mladé letá
* 1994 – *Čítanka pre 4. ročník základných škôl*, SPN
* 2000 – Maja Miková, *Farebné rozprávky*, Media Group
* 2001 – *Mať tak o koliesko viac!*, My Studio spolu s vyd. Fortuna print
* 2003 – 2010 – *Detská univerzita aj pre dospelých*, Perex

### Literatúra pre deti
* 1969 – *Keď si doma sám*, Mladé letá (s V. Popovičom)
* 1968 – 1969 – *Janove listy*, Smena (čítanie na pokračovanie v časopise Kamarát)
* 1973 – 1974, 1977 – *Cesta do Page-Page*, Smena (čítanie na pokračovanie v časopise Kamarát)
* 1980 – *Rozprávky spod klobúka*, Smena (seriál pre časopis Včielka)
* 1965 – 1984 – *A ja sa volám Klinček!*, Mladé letá (s V. Popovičom)
* 2001 – *Mať tak o koliesko viac!*, MY STUDIO a Fortuna print

### Próza
* 1971 - *Ezra*, Smena
* 1972 - *Žena cez palubu*, Smena (zošrotované)
* 1994 - *Utešiteľ žien*, Slovenský spisovateľ
* 1996 - *100 + jeden deň Ivana Popoviča*, MY STUDIO
* 1999 - *Bar Alfa*, MY STUDIO (divadelná hra)
* 2000 - *Mejdan*, MY STUDIO

## Ocenenia

### Ceny za filmovú tvorbu
* 1969 - *Socha* - 1. cena za animovaný film (Festival krátkych filmov, Piešťany)
* 1970 - *Pieseň* - Cena časopisu Ohník (Festival filmov pre deti, Gottwaldov, 1970)
* 1975 - *Hlavičkove rozprávky* - Cena Zväzu slovenských dramatických umelcov (Medzinárodný festival pre deti a mládež, Prix Danube, Bratislava)
* 1976-1977 - *Panpulóni* a *Narodeniny 2001* - Strieborný a Bronzový toliar za použitie zvláštných foriem (Arsfilm Kroměříž, festival filmov o umení a animovaných filmov)
* 1978 - *Narodeniny 2001* - Prvá cena za najlepší krátky film (Medzinárodný festival krátkych filmov, Panama)
* 1979 - *Strážca Sen* - Cena Československého filmu (Festival filmov pre deti a mládež, Gottwaldov)
* 1985 - *Boli tu Ufoni* - Hlavná cena (II. európsky festival krátkych filmov, Západný Berlín)
* 2003 - *Mať tak o koliesko viac!* - Mrakodrap - Prémia Igric (Trenč. Teplice)
* 2004 - *Tajomné odkazy* - Prémia Igric (Trenč. Teplice)
* 2004 - *Mať tak o koliesko viac!* – 2. cena v kategórii Non-fiction (Prix Jeunesse International, Mníchov)
* 2005 - *Mať tak o koliesko viac!* - Guľôčkové pero - Prémia Igric (Bratislava)
* 2011 - *Mať tak o koliesko viac!* - Plasty - Envirofilm (Banská Bystrica)
* 2012 - *Mať tak o koliesko viac!* - Prémia Igric za námet a scenár televízneho seriálu (Bratislava)

### Ceny za literatúru
* 1984 - Výročná cena Literárneho fondu, *A ja sa volám Klinček!*
* 1993 - Cena za najkrajšiu knihu pre deti, *Poslušné písmenká na prvé prázdniny*
* 2000 - Cena YBBY za najkrajšiu knihu pre deti, *Farebné rozprávky*
* 2011 - Cena Ľudovíta Fullu

## Externé odkazy
* 

## Zdroj
* Šošková, Eva, *Ivan Popovič*. In *Film.sk.* - ISSN 1335-8286. - Roč. 15, č. 10 (2014), s. 41.
* Kamenistý, Ján, *Humor láskavý aj drsný*. In *Smena na nedeľu*. (1978), s. 6 – 7.
* Matlonová, Zuzana, *7 777 divov Ivana Popoviča*. In *Eurotelevízia*. Roč. 1, č. 32 (1995), s. 6. 
*  Marinkovičová, Denisa, *I. Popovič: Všetko, čo som vytvoril, som urobil s čistými rukami a čistým srdcom*. In Roč. 9, č. 51 (1998), s. 8
*  Macek, Václav – Paštéková, Jelena: *Dejiny slovenskej kinematografie*. Bratislava, vydavateľstvo Osveta 1997. ISBN 80-217-0400-4
*  http://www.sme.sk/c/2585935/erotika-je-inspirativna-vdaka-nej-clovek-vela-urobi.html
*  http://www.mystudio.sk/

Kategória:Slovenskí režiséri kreslených filmov
Kategória:Slovenskí scenáristi kreslených filmov
Kategória:Slovenskí spisovatelia
Kategória:Slovenskí animátori
Kategória:Slovenskí výtvarníci
Kategória:Slovenskí ilustrátori
Kategória:Slovenskí karikaturisti
Kategória:Osobnosti z Bánoviec nad Ondavou
Kategória:Riadni členovia SFTA